b'\n_START_ARTICLE_\nDespotismi\n_START_SECTION_\nDespotia\n_START_PARAGRAPH_\nDespotia on yleissana, jolla tarkoitetaan er\xc3\xa4iss\xc3\xa4 yhteiskunnallisissa opeissa mielivaltaiseen vallank\xc3\xa4ytt\xc3\xb6\xc3\xb6n ja fyysiseen voimaan perustuvaa diktatuuria muistuttavaa vallank\xc3\xa4yt\xc3\xb6n muotoa. Despotia yhteiskuntaj\xc3\xa4rjestelm\xc3\xa4n luokituksena on per\xc3\xa4isin Aristoteleelt\xc3\xa4, joka yhdisti sen pid\xc3\xa4kkeett\xc3\xb6m\xc3\xa4\xc3\xa4n yksinvaltiuteen. \xc3\x84\xc3\xa4rimm\xc3\xa4isess\xc3\xa4 muodossaan despotia on melko harvinainen, eik\xc3\xa4 yksik\xc3\xa4\xc3\xa4n yhteiskunta ole koskaan tunnustautunut despotiaksi. Puhdasmuotoisessa despotiassa vain yksi ihminen, despootti, on vapaa, ja muut ovat h\xc3\xa4nen orjiaan. Ainoat lait ovat hallitsijan sana sek\xc3\xa4 mahdolliset uskonnolliset lait ja vakiintuneet tavat. T\xc3\xa4llainen yhteiskuntamuoto oli Herodotoksen mukaan k\xc3\xa4yt\xc3\xb6ss\xc3\xa4 muinaisessa Persiassa._NEWLINE_K\xc3\xa4yt\xc3\xa4nn\xc3\xb6ss\xc3\xa4 despotia muistuttaa itsevaltaista monarkiaa, eik\xc3\xa4 sit\xc3\xa4 voida selke\xc3\xa4sti erottaa monarkiasta. Aristoteleen mukaan despotia olikin monarkian rappeumamuoto. On huomattava, ett\xc3\xa4 despotia on idealisaatio. K\xc3\xa4yt\xc3\xa4nn\xc3\xb6ss\xc3\xa4 despootti ei kyennyt esimodernissa yhteiskunnassa k\xc3\xa4ytt\xc3\xa4m\xc3\xa4\xc3\xa4n satunnaista v\xc3\xa4kivaltaa kuin l\xc3\xa4hipiirins\xc3\xa4 ja p\xc3\xa4\xc3\xa4kaupunkinsa alueella. Lis\xc3\xa4ksi muodollisesti rajoittamattomankin hallitsijan valtaa rajoittivat totunnaistavat ja kirjoittamattomat s\xc3\xa4\xc3\xa4nn\xc3\xb6t.'